নিজস্ব প্রতিবেদন:  রাত তখন অনেক। আচমকাই বিকট শব্দ। ফাঁকা রাস্তায় এমন আওয়াজ শুনে প্রথমটায় চমকে ওঠেন কর্তব্যরত ট্রাফিক পুলিস কর্মীরাই। চিংড়িহাটা মোড়ের সামনে বৃহস্পতিবার মধ্য রাতে ওলা ক্যাবে ঘটল এই ঘটনা। গভীর রাতে চিংড়িঘাটায় উল্টে গেল একটি ওলা ক্যাব। বৃহস্পতিবার রাত ১টা ১৫ নাগাদ চিংড়িঘাটা মোড়ের কাছে নিয়ন্ত্রণ হারিয়ে উল্টে যায় গাড়িটি। দুর্ঘটনায় গুরুতর আহত হয়েছেন গাড়ির চালক। গাড়িটিকে আটক করেছে পুলিস। সেসময় গাড়িতে কোনও যাত্রী না থাকায় বড় দুর্ঘটনা এড়ানো গেছে। আহত চালককে স্থানীয় বেসরকারি হাসপাতালে নিয়ে যাওয়া হয়। চালক মদ্যপ ছিলেন কি না,  খতিয়ে দেখছে পুলিস।